
      PL-x 473/2017
RAPORT COMUN
asupra Proiectului de Lege privind cooperarea autorităţilor publice române cu Agenţia Uniunii Europene pentru Cooperare în Materie de Aplicare a Legii (Europol)
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru apărare, ordine publică şi siguranţă naţională au fost sesizate pentru dezbatere în fond, cu proiectul de Lege privind cooperarea autorităţilor publice române cu Agenţia Uniunii Europene pentru Cooperare în Materie de Aplicare a Legii (Europol), trimis cu adresa  nr. PL-x 473 din 20 noiembrie 2017 şi înregistrat cu nr.4c-11/1118 din 21 noiembrie 2017 la Comisia juridică, de disciplină şi imunităţi şi cu nr.4c-12/1157 din 20 noiembrie 2017 la Comisia pentru apărare, ordine publică şi siguranţă naţională.

Senatul, în calitate de primă Cameră sesizată, a adoptat iniţiativa legislativă în şedinţa din ziua de 13 noiembrie 2017.
Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.
Proiectul de lege are ca obiect de reglementare crearea regimului juridic aplicabil activităţii de cooperare dintre autorităţile publice române cu Agenţia Uniunii Europene pentru Cooperare în Materie de aplicare a Legii (Europol), având în vedere prevederile Regulamentului (UE) 2016/794 al Parlamentului European şi al Consiliului din 11 mai 2016 privind Agenţia Uniunii Europene pentru Cooperare în Materie de Aplicare a Legii (Europol) şi de înlocuire şi de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI şi 2009/968/JAI ale Consiliului. Totodată, se preconizează abrogarea Legii nr.55/2012 privind cooperarea României cu Oficiul European de Poliţie (Europol).
Consiliul Legislativ a avizat favorabil iniţiativa legislativă, conform adresei cu nr.746 din 20 septembrie 2017.

Comisia pentru drepturile omului, culte şi problemele minorităţilor naţionale a avizat favorabil proiectul de lege, în şedinţa din 28 noiembrie 2017, cu unanimitate de voturi, conform adresei cu nr.4c-5/538 din 29 noiembrie 2017.

Comisia pentru administraţie publică şi amenajarea teritoriului a avizat favorabil proiectul de lege, în şedinţa din 5 decembrie 2017, cu unanimitate de voturi, conform adresei cu nr.4c-6/429 din 5 decembrie 2017.

În conformitate cu prevederile art.61 şi art.63 din Regulamentul Camerei Deputaţilor, republicat, cu modificările şi completările ulterioare, comisiile sesizate în fond au dezbătut iniţiativa legislativă în şedinţe separate. 

Membrii Comisiei pentru apărare, ordine publică şi siguranţă naţională au examinat proiectul de lege în şedinţa din ziua de 5 decembrie 2017.

La lucrările Comisiei deputaţii au fost prezenţi conform listei de prezenţă.

La dezbateri au participat, în calitate de invitaţi, domnul Bogdan Samoilă, subsecretar de stat în Ministerul Afacerilor Interne.
În urma dezbaterii, membrii Comisiei pentru apărare, ordine publică şi siguranţă naţională au hotărât, cu unanimitate de voturi, să propună plenului Camerei Deputaţilor un raport de adoptare a proiectului de Lege privind cooperarea autorităţilor publice române cu Agenţia Uniunii Europene pentru Cooperare în Materie de Aplicare a Legii (Europol), în forma adoptată de Senat.

Membrii Comisiei juridice, de disciplină şi imunităţi au dezbătut iniţiativa legislativă în şedinţa din ziua de 18 decembrie 2017.

Deputaţii din Comisia juridică, de disciplină şi imunităţi au fost prezenţi la şedinţă conform listei de prezenţă.

La dezbateri a participat, în calitate de invitat din partea Guvernului României, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, domnul comisar de poliţie Bogdan Samoilă, subsecretar de stat în cadrul Ministerului Afacerilor Interne.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să aprobe raportul preliminar adoptat de Comisia pentru apărare, ordine publică şi siguranţă naţională, transmis prin adresa cu nr.4c-12/1157 din 5 decembrie 2017 şi să propună plenului Camerei Deputaţilor un raport comun de adoptare a iniţiativei legislative în forma adoptată de Senat.

Membrii celor două comisii au hotărât să propună plenului Camerei Deputaţilor, spre dezbatere şi adoptare, un raport comun de adoptare a  proiectului de Lege privind cooperarea autorităţilor publice române cu Agenţia Uniunii Europene pentru Cooperare în Materie de Aplicare a Legii (Europol), în forma adoptată de Senat.
Proiectul de lege se încadrează în categoria legilor organice.
PREŞEDINTE



          PREŞEDINTE
     Eugen NICOLICEA



Dorel-Gheorghe CĂPRAR
  SECRETAR, 




SECRETAR,

Neculai Costel DUNAVA


    Dumitru LUPESCU



Consilier parlamentar,
 




Consilier parlamentar,

Rodica Penescu

